
Teisės akto projekto pavadinimas
Lietuvos Respublikos Vyriausybės 2000 m. gruodžio 15 d. nutarimo Nr. 1458 „Dėl konkrečių valstybės rinkliavos dydžių ir šios rinkliavos mokėjimo ir grąžinimo taisyklių patvirtinimo“ pakeitimo projektas (toliau – nutarimo projektas).

Numatomo teisinio reguliavimo tikslas
Pagrindinis projekto tikslas – atsižvelgiant į finansų rinkos priežiūros sistemos pertvarką, kurią vykdant nuo 2012 m. sausio 1 d. bus likviduojamos Lietuvos Respublikos vertybinių popierių komisija ir Lietuvos Respublikos draudimo priežiūros komisija, jų funkcijas perduodant Lietuvos bankui ir siekiant įgyvendinti Lietuvos Respublikos rinkliavų įstatymo 4 ir 5 str. nuostatas, pakeisti Lietuvos Respublikos Vyriausybės 2000 m. gruodžio 15 d. nutarimą Nr. 1458, nustatantį konkrečius valstybės rinkliavos dydžius. Projektu siūloma nustatyti, kad valstybės rinkliava, kuri šiuo metu yra mokama už Lietuvos Respublikos vertybinių popierių komisijos ir Lietuvos Respublikos draudimo priežiūros komisijos teikiamas paslaugas, nuo 2012 m. sausio 1 dienos bus mokama už Lietuvos banko teikiamas paslaugas. 

Numatomo teisinio reguliavimo pagrindas
Lietuvos Respublikos rinkliavų įstatymas, Lietuvos Respublikos finansų rinkos priežiūros sistemos pertvarkos įstatymas.

Numatomo teisinio reguliavimo tikslui pasiekti siūlomos priemonės
Siūloma pakeisti Lietuvos Respublikos Vyriausybės 2000 m. gruodžio 15 d. nutarimą Nr. 1458 „Dėl konkrečių valstybės rinkliavos dydžių ir šios rinkliavos mokėjimo ir grąžinimo taisyklių patvirtinimo“, rinkliavas už Lietuvos Respublikos vertybinių popierių komisijos ir Lietuvos Respublikos draudimo priežiūros komisijos teikiamas paslaugas priskiriant prie rinkliavų už Lietuvos banko teikiamas paslaugas.

Numatomo teisinio reguliavimo teigiamos ir neigiamos pasekmės
Priėmus nutarimo projektą bus ir toliau imama valstybės rinkliava už Lietuvos banko nuo 2012 m. sausio 1 d. teikiamas paslaugas, kurias šiuo metu teikia Lietuvos Respublikos vertybinių popierių komisija ir Lietuvos Respublikos draudimo priežiūros komisija.
Neigiamų pasekmių nenumatoma.

Realios numatomo teisinio reguliavimo alternatyvos
Realių teisinio reguliavimo alternatyvų nėra.
